IV. BULLA GREGORII VI PRO MONASTERIO S. QUINTINI DE MONTE, IN CONCILIO ROMANO LATA.
Author: Gregorius VI

GREGORIUS episcopus, servus servorum Dei, GUALERANNO abbati sancti Quintini montis tuisque successoribus perpetuam in Domino salutem.

Si, justis petitionibus praestabiles, voto piorum assensum praebemus, voluntati Domini nos militare credimus. Ergo notum sit universis catholicae matris Ecclesiae filiis quod misit ad nos filius noster, Henricus scilicet rex Francorum, paternitatem nostram humiliter obsecrans ut quamdam cellam in pago Viromandensi sitam, in honore sanctae Trinitatis ac sancti Quintini martyris constructam, apostolicae auctoritatis praesidio muniremus, quam, suggerentibus Rotberti militis bonae memoriae filiis, qui eamdem abbatiolam jure beneficii possident, ad sacrae religionis cultum venerabilem erigere conatus est, ac regiae potestatis praecepto corroborari nisus est. Quorum petitioni congaudentes, ecclesiastici vigoris manum ereximus, et, ex ea qua fulcimur apostolica auctoritate, praecipimus ut praefatam abbatiam nemo unquam saecularium possideat, neque ex rebus ejusdem ecclesiae quidquam sibi aliquis usurpet, non rex, non comes, non episcopus, neque quilibet princeps quacunque potestate praeditus, villam, aut mansum, vel campum, sive consuetudines, seu districtiones terrae praetitulatae abbatiae appendentis, in dominium sibi subripiat, nisi forte tuendi ac defendendi causa, et hoc nonnisi ejusdem loci regularis abbatis fiet permissione. Si quis vero pro hac adipiscenda pecuniam vel quodlibet munus regi aut cuilibet principi dederit sive promiserit, subinferendae maledictioni subjacebit. Sit igitur eidem ecclesiae abbas secundum regulam sancti Benedicti constitutus, et monachi regulari districtione subjecti, quos de rebus ejusdem ecclesiae aliquod dispendium perpeti cum omni imperio prohibemus. Res vero ejusdem ecclesiae sunt: In pago Viromandensi villa una, quae dicitur Aisiolcurt , et in ipso pago, in villa Curticulas nuncupata, mansi septem. In Hadoniscurte mansus unus. In Duriaco medietas ecclesiae. Molendinus de Bellisasis cum aqua et suis adjacentiis; in suburbio Perronae viginti septem curtilli cum molendino et vineis; in Perronella ecclesia cum hospitibus. In Tegerihamo mansi duo; in villa sanctae Radegundis mansi tres. Villa, quae Vivarius dicitur, cum suis appendiciis. In Alania mansi duo. In Dodonico molendinus unus cum tertia parte prati. In pago Suessionico, in villa quae Alamans vocatur, mansi duo cum alodio Witberti. In Wadoniscurte mansi duo. Deinde ea quae a praedicto Rotberto ad restaurationem saepedictae abbatiae sunt haec: alodium de Baillos . Item alodium de Tiliaco. Similiter alodium de Ostricurt cum ecclesia, et alodium Barderi. Scaincurt quinque hospites cum terra et silva. Frigilcurt cum appendiciis suis. Salicellus cum silva. Curcellis deinde cum omnibus appendiciis suis. Ecclesia de Buriaco . Item ecclesia de Sterpiniaco cum aqua piscatoria et aqua de Sebodiscula . Ecclesia de Asciniaco . Pons Huberti. In Frisia mansus unus cum aqua. In villa Atheis molendinus unus cum tribus hospitibus. Apud Liniacum mansi duo. In Guitardi curte mansus unus. In Habelinicurte mansus unus. Haec itaque et his similia, et si qua alia eadem Domino opitulante acquirere sibi potuerit, apostolica fulta auctoritate licenter et sine aliqua contradictione possidebit. Si quis vero contra hujus apostolici privilegii tutelam aliquid sinistri molitus fuerit, et ex his quae dicta sunt aliqua pervertere voluerit, hunc cum auxilio Domini nostri Jesu Christi, et adjutorio beatae Mariae semper virginis, genitricis ejusdem Domini nostri Jesu Christi, faventibus nobis omnium coelestium virtutum beatissimis spiritibus, et annuentibus sanctorum patriarcharum et prophetarum agminibus, et auctoritate beatissimi Petri apostolorum principis cum omnibus apostolis et discipulis Domini, martyrum etiam sive confessorum ac virginum ad hoc suffragantibus meritis, cum assensu comprovincialium pontificum, et hujus sanctae sedis suffraganeis episcopis, excommunicamus et anathematizamus, et a liminibus sanctae Dei Ecclesiae sequestrantes ab omni Christianorum societate separamus, ut, sub hujus anathematis vinculo perennaliter innodatus, sit anathema maranatha constrictus vinculis hujus nostrae praeceptionis. Qui autem eidem monasterio bene egerit, benedictione nostra redundet, pro eo quod nostrum praeceptum conservavit illaesum. Scriptum per manus Joannis, primiscrinii nostri Lateranensis palatii, indict. XIV. Bene valete. Datum IV Kal. Martii, per manum Petri diaconi bibliothecarii et cancellarii sacri Lateranensis palatii, anno primo domni Gregorii universalis papae, indict. XIV.

Notes: ( Arizecourt ) ( Courcelles ) ( Belles aises ) ( Vivier ) ( Alaine ) ( Douln ) ( Barlex ) ( Estricourt ) ( Esquincourt ) ( Frigicourt ) ( Courcelles ) ( Buires ) ( Esterpigny ) ( Sopotecluse ) ( Assigny ) ( Athies ) ( Ablincourt )